การวิจัยและพัฒนา

การวิจัยและพัฒนาในด้านต่าง ๆ
ถือเป็นนโยบายสำคัญที่บริษัทจะต้องดำเนินการอย่างต่อเนื่องและสม่ำเสมอ
เพื่อเพิ่มประสิทธิภาพและสร้างมูลค่าเพิ่มของผลิตภัณฑ์ ตามโครงสร้างธุรกิจซึ่งแบ่งออกเป็น 2
สายธุรกิจคือ สายธุรกิจสำนักพิมพ์ ดูแลรับผิดชอบการจัดทำและเตรียมต้นฉบับ และสายธุรกิจโรงพิมพ์

สายธุรกิจสำนักพิมพ์ ได้มีการพัฒนาระบบฐานข้อมูลโดยการเปิด Website โดยเปิดผ่าน
www.amarin.co.th เพื่อเพิ่มช่องทางการขายผ่านทาง internet
ส่วนการวิจัยเพื่อออกผลิตภัณฑ์ใหม่ในรอบปีที่ผ่านมาบริษัทได้ทำการวิจัยตลาดผู้อ่านหนังสือเพื่อเตรียมออกนิตยสารฉบับใหม่
รวมทั้งได้วิจัยตลาดผู้อ่านหนังสือเพื่อนำมาปรับปรุงผลิตภัณฑ์ให้มีความทันสมัยและตรงตามความต้องการของลูกค้า

สายธุรกิจโรงพิมพ์ ในปี 2542 โดยลงทุนในเทคโนโลยี่การจัดยกฟิล์มด้วยเครื่องคอมพิวเตอร์
และลงทุนปรับเปลี่ยนเครื่องจักรในการเย็บเล่มให้ทันสมัยรวดเร็วขึ้น
เพื่อรองรับงานปกแข็งคุณภาพสูง

ส่วนในปี 2544 บริษัทฯ ได้ลงทุนจัดหาเครื่องพิมพ์รุ่นใหม่ที่ทันสมัย
เพื่อทดแทนเครื่องจักรเดิมที่ล้าสมัย จำนวน 6 เครื่อง รวมทั้งเครื่องมือ ตลอดจนอุปกรณ์อื่น ๆ
ที่ทันสมัยสอดคล้องกับระบบพิมพ์ชุดใหม่ และในปี 2545
ได้ปรับปรุงพัฒนางานระบบงานหลังพิมพ์ในด้านอุปกรณ์ เครื่องมือ เครื่องจักร
ที่มีเทคโนโลยี่ระดับสูงเพื่อเป็นการเชื่อมโยงต่อจากระบบงานพิมพ์ให้มีความสมบูรณ์คบถ้วนกระบวนการผลิต
ในช่วงกลางปีได้ติดตั้งเครื่องไสกาวเข้าเล่มปกอ่อนและปกแข็งที่ทันสมัยที่สุด
เพื่อเพิ่มศักยภาพฝ่ายหลังพิมพ์
ซึ่งได้ดำเนินการติดตั้งและใช้รองรับงานเข้าเล่มไสกาวปกอ่อนและปกแข็งคุณภาพสูงได้เป็นที่เรียบร้อยแล้ว
เมื่อปลายปีเดียวกัน

สำหรับในปี 2546-2547 บริษัทฯ ได้มีการปรับปรุงกิจการขนานใหญ่อีกครั้ง
เพื่อยกระดับมาตรฐานให้ดียิ่งขึ้นไปอีก ด้วยการเปลี่ยนเครื่องพิมพ์หลักที่ใช้งานมานานทั้งหมด
การลงทุนเพิ่มเติมเครื่องทำเล่มอัตโนมัติขนาดใหญ่อีก 1 ระบบ การขยายอาคารรับรองลูกค้า
คลังสินค้า การปรับปรุง Work Flow การผลิต ให้มีความเร็วสูงขึ้น
และการปรับการทำงานของฝ่ายผลิต เป็น 3 กะ ทำงาน 7 วัน ตลอด 24 ชั่วโมงต่อสัปดาห์
เพื่อรองรับการขยายตัวของตลาดงานพิมพ์ในอนาคต

บริษัทฯ ได้ดำเนินการพัฒนาปรับปรุงเครื่องจักรให้มีประสิทธิภาพเต็มที่
มีแผนการปรับเปลี่ยนเครื่องจักรและเทคโนโลยีการผลิตใหม่ ๆ
เข้าทดแทนตามสมควรอย่างสม่ำเสมอโดยได้จัดหาระบบคอมพิวเตอร์การผลิตรุ่นใหม่จำนวน 30
เครื่องเป็นเงิน 7 ล้านบาท เพื่อปรับเสริมศักยภาพการออกแบบ
จัดวางหน้าให้รวดเร็วยิ่งขึ้นทั้งสายสำนักพิมพ์และสายโรงพิมพ์

ล่าสุดนั้น ในปี 2548 บริษัทฯ ได้ติดตั้งเครื่องพิมพ์ 4 สี พร้อมอุปกรณ์พิเศษแบบ Full Option
เพิ่มอีกจำนวน 3 เครื่อง
ซึ่งพร้อมดำเนินการผลิตงานพิมพ์ควบคู่กันไปกับเครื่องพิมพ์ชุดเดิมได้อย่างมีประสิทธิภาพ
และสายธุรกิจโรงพิมพ์ได้มีการพัฒนากำลังในส่วนงานผลิตฟิล์มและแม่พิมพ์สูงขึ้น

นอกจากการพัฒนาสู่เทคโนโลยีที่ล้ำหน้า บริษัทฯ ยังคำนึงถึงการจัดสรรกลไกภายใน
ปรับปรุงระบบโครงสร้างการบริหารจัดการองค์กรควบคู่ไปด้วย
เพื่อตอบสนองการทำให้มีประสิทธิภาพที่ดียิ่งขึ้น โดยจัดให้มีแผนกบริการเทคนิคขึ้นในฝ่ายการตลาด
รวมส่วนศิลปกรรมการออกแบบและการจัดส่งเข้าอยู่เป็นส่วนหนึ่งของฝ่ายการตลาดเพื่อควบคุมบริการอย่างรวบยอด
พร้อมจัดสรรพื้นที่เพิ่มเติม สำหรับขยายพื้นที่คลังสินค้า
ในการจัดเก็บสินค้าสำเร็จรูปและวัตถุดิบที่สำคัญต่อการผลิต เพื่อความสะดวกรวดเร็ว
พร้อมใช้งานได้อย่างทันท่วงที

ในเชิงของการพัฒนาบุคลากร บริษัทฯ มีความภูมิใจที่สามารถสร้างฝีมือแรงงาน หัวหน้างาน
ตลอดจนผู้บริหารชั้นต้นรุ่นใหม่ที่เติบโตจากสายงานหลักได้เป็นผลสำเร็จอย่างดี
ทั้งนี้ด้วยการฝึกอบรมอย่างมีประสิทธิภาพทั้งภายในองค์การเองและส่งไปฝึกอบรมที่ต่างประเทศ
จนปัจจุบันบุคลากรเหล่านี้มีความพร้อมที่จะเป็นกำลังร่วมก้าวเดินไปกับการเติบโตอย่างมั่นคงแข็งแรงของสายธุรกิจโรงพิมพ์ต่อไป

รายจ่ายสำหรับการวิจัยและพัฒนา ในรอบระยะเวลา 3 ปี ที่ผ่านมา

หน่วย : ล้านบาท

2548 2547 2546

1 ค่าวิจัยและพัฒนาผลิตภัณฑ์ 0.48 0.86 0.28

2. เงินลงทุนเพื่อปรับเปลี่ยนและพัฒนาเครื่องจักร 130.14 19.56 51.17